વાસ્તુશાસ્ત્ર વિશે મારું ખાસ જ્ઞાન નથી, પણ મેં અનુભવે એટલું જોયું છે કે આ બધી બાબતોને આગળ કરીને માણસો વિચિત્ર રીતે વર્તે છે અને ઘણીવાર એવી કસોટીમાંથી પસાર થાય છે કે તેમની આસ્થા ઊડી જાય છે. તેમને મોડે-મોડે ભાન થાય છે કે આ બધાં મનનાં ભૂત છે. કોઈ પણ બાબતમાં તમારા મનમાં કશાકનું ભૂત ભરાય પછી તમે જંગલમાં ભૂલા પડ્યા જેવી સ્થિતિમાં મુકાઈ જાઓ છો. જે વાત વાસ્તુશાસ્ત્રને લાગુ પડે છે તે વાત મુહૂર્તોને અને જ્યોતિષને પણ લાગુ પડે છે. આવા પ્રકારની સાચી કે ખોટી દોરવણી હેઠળ માણસો વહેમી બની જાય છે.